**ΔΕΛΤΙΟ ΤΥΠΟΥ**

**ΓΙΑ ΤΗΝ ΙΔΡΥΣΗ ΤΟΥ ΚΑΛΛΙΤΕΧΝΙΚΟΥ ΣΧΟΛΕΙΟΥ ΚΟΖΑΝΗΣ**

Με ιδιαίτερη χαρά η Δ.Δ.Ε. Κοζάνης ανακοινώνει την ίδρυση του Καλλιτεχνικού Σχολείου Κοζάνης, γεγονός που αποτελεί την ικανοποίηση του συλλογικού αιτήματος της κοινωνίας μας για ανάδειξη των πολιτισμικών αγαθών του τόπου μας και εκπαίδευση της νέας γενιάς στην τέχνη και στον πολιτισμό.

Σκοπός του Καλλιτεχνικού Σχολείου είναι να μεταλαμπαδεύσει στη νέα γενιά την αγάπη για τις τέχνες, να ενθαρρύνει και να στηρίξει το ενδιαφέρον των μαθητών για τις καλλιτεχνικές δημιουργίες, να καλλιεργήσει κλίσεις, ταλέντα και δεξιότητες και να δώσει στους μαθητές τα απαραίτητα εφόδια για περαιτέρω σπουδές σε Σχολές Καλών Τεχνών, Θεάτρου, Κινηματογράφου και Χορού χωρίς παράλληλα να υστερούν σε γενική παιδεία, εφόσον οι μαθητές αυτοί μπορούν να επιλέξουν και άλλον τομέα επιστημονικής και επαγγελματικής κατεύθυνσης.

Το Καλλιτεχνικό Σχολείο Κοζάνης θα στεγαστεί στο Κτηριακό Συγκρότημα του Δημοτικού Σχολείου Κλείτου, ένα κτήριο καινούργιο, με άριστες προδιαγραφές και με ειδικό εξοπλισμό και διαμόρφωση, τα οποία πρόκειται να ολοκληρωθούν εντός του καλοκαιριού. Επιπλέον, προβλέπεται η μεταφορά των μαθητών με λεωφορεία στις σχολικές εγκαταστάσεις καθώς και η σίτισή τους εντός του χώρου του σχολείου, με δημόσια δαπάνη.

Η φοίτηση στο σχολείο αυτό είναι εξαετής (Γυμνάσιο-Λύκειο), ακολουθεί το αναλυτικό Πρόγραμμα των υπόλοιπων σχολείων και επιπλέων γίνονται εβδομαδιαία 14 ώρες μαθημάτων ειδικότητας, χορού, εικαστικών, θεάτρου-κινηματογράφου.

Η ΔΔΕ Κοζάνης έχει ήδη προκηρύξει τη θέση του/της Δ/ντη/ντριας του καλλιτεχνικού σχολείου, σύμφωνα με τη νομοθεσία, και καλεί του υποψήφιους Δ/ντες/ντριες του Πίνακα υποψηφίων Δ/ντων/ντριών να υποβάλουν εκδήλωση ενδιαφέροντος για τη θέση αυτή. Η στελέχωση του σχολείου πρόκειται να γίνει άμεσα με διδακτικό προσωπικό και η εγγραφή των μαθητών του Γυμνασίου θα γίνει μετά από διενέργεια εξετάσεων εισαγωγής κατά το πρώτο δεκαήμερο του Σεπτεμβρίου. Για περισσότερες πληροφορίες οι ενδιαφερόμενοι εκπαιδευτικοί, γονείς και μαθητές παρακαλούνται να παρακολουθούν τις ιστοσελίδες της Δ.Δ.Ε. και Π.Δ.Ε., τα Δελτία Τύπου που θα εκδίδονται και να επικοινωνούν με τις αντίστοιχες Δ/νσεις Εκπαίδευσης.